Kanne 9.10.2015 – Lysoform Dr. Hans Rosemann ym. v. ECHA
(Asia T-669/15)
Oikeudenkäyntikieli: englanti
Asianosaiset
Kantajat: Lysoform Dr. Hans Rosemann GmbH (Berliini, Saksa), Ecolab Deutschland GmbH (Monheim, Saksa), Schülke & Mayr GmbH (Norderstedt, Saksa) ja Diversey Europe Operations BV (Amsterdam, Alankomaat) (edustajat: asianajajat K. Van Maldegem ja M. Grunchard sekä solicitor P. Sellar)
Vastaaja: Euroopan kemikaalivirasto (ECHA)
Vaatimukset
Kantajat vaativat unionin yleistä tuomioistuinta
ottamaan kanteen tutkittavaksi ja toteamaan, että se on perusteltu
kumoamaan Euroopan kemikaaliviraston päätöksen BASF-yhtiön sisällyttämisestä asetuksen (EU) N:o 528/20121 95 artiklassa tarkoitettuun tehoaineiden ja toimittajien luetteloon ja
velvoittamaan ECHAn korvaamaan oikeudenkäyntikulut.
Oikeudelliset perusteet ja pääasialliset perustelut
Kantajat väittävät, että kun ECHA on sallinut sen, että yhtiö on sisällytetty asetuksen (EU) N:o 528/2012 95 artiklassa tarkoitettuun luetteloon tietyn aineen osalta, se on toiminut lainvastaisesti. ECHAn tätä koskevat lainvastaisuudet perustuvat kolmeen kanneperusteeseen.
Ensimmäinen kanneperuste, joka perustuu siihen, että ECHA on soveltanut virheellisesti sääntöjä, jotka koskevat vaatimusta siitä, että yhtiön on toimitettava asetuksen (EU) N:o 528/2012 95 artiklan 1 kohdassa tarkoitettu täydellinen asiakirja-aineisto.
Toinen kanneperuste, joka perustuu siihen, että ECHA on kohdellut samassa tilanteessa olleita yhtiöitä eri tavalla.
Kolmas kanneperuste, joka perustuu siihen, että asetuksen (EU) N:o 528/2012 vaatimusten vastaisesti ECHA ei ole taannut tasavertaisia toimintaedellytyksiä yhtiöille, jotka ovat osallistuneet tietyn aineen tarkastusohjelmaan, ja tällaiseen ohjelmaan osallistumattomille yhtiöille.
____________
1 Biosidivalmisteiden asettamisesta saataville markkinoilla ja niiden käytöstä 22.5.2012 annettu Euroopan parlamentin ja neuvoston asetus (EU) N:o 528/2012 (EUVL L 167, s. 1).